
Med kjærlighet som våpen

Day Leclaire

Oversatt av Unni Nilsen


Kjære leser!

Jeg hadde det gøy da jeg skrev denne boken. Det er en lettlest fortelling, full av humor og følelser. Handlingen foregår i Seattle, Washington, hvor jeg tidligere har bodd. Jeg har mange gode minner fra denne byen, hvor for øvrig sønnen min ble født. For et par år siden var jeg på besøk hos slektninger, og min mor og jeg tilbrakte en fantastisk dag sammen med dem på Lake Washington. Denne begivenheten ga meg inspirasjon til en av scenene i boken.

Jeg håper du vil like denne fortellingen, som omhandler en enestående helt, og en heltinne som bærer på en hemmelighet …

Day Leclaire


Til Jon, Louise og Samantha Totton.

Takk for en uforglemmelig sommerdag

på Lake Washington.


1

– Jeg trenger din hjelp.

Gabe Piretti gjorde sitt beste for å skjule hvor tilfreds han var over å høre disse fire ordene fra den eneste kvinnen han noen gang hadde elsket. Det var gått tjuetre måneder siden bruddet med Catherine Haile, og han hadde håpet å være i stand til å treffe henne uten at de gamle følelsene blusset opp igjen. Der hadde han imidlertid forregnet seg. Det var tåpelig av ham å tro at det kunne la seg gjøre. De hadde tross alt delt så mye i fortiden. Ikke bare hadde de gitt hverandre sitt hjerte, de hadde også bodd sammen, og jobbet sammen. Lidenskapen hadde ikke avtatt mellom dem i løpet av de atten månedene de var et par. Tvert i mot hadde følelsene vokst seg sterkere og dypere med tiden … inntil hun plutselig en dag forlot ham.

Han hadde hørt unnskyldningen hennes. Lyttet til hva hun hadde sagt … og ikke sagt. For første gang i sitt liv var Gabe Piretti, med kallenavn Piraten, satt ut av spill. Da Catherine dro sin vei, hadde han mistet forankringen i livet, og hadde siden den gang drevet omkring på åpent hav. Om hun ikke hadde oppsøkt ham i dag, hadde han selv planlagt å iscenesette et tilsynelatende tilfeldig møte mellom dem i løpet av den nærmeste fremtid. I de trøstesløse månedene etter bruddet hadde han latt henne være i fred, slik hun ønsket. Han hadde gitt henne tid og rom. På avstand hadde han fulgt med på hvordan hun innrettet livet sitt, og vært vitne til at hun startet sitt eget forretningsforetak. Å holde seg unna henne var det verste han hadde opplevd i hele sitt liv. Det var til og med verre enn den tøffe episoden da han så seg nødt til å gripe inn og overta styringen i familiebedriften slik at ikke moren hans skulle kjøre alt sammen i grøften.

Vel, nå var i hvert fall Catherine tilbake, og han skulle sørge for at hun ble værende hos ham. Hun trengte hans hjelp? Greit, det skulle hun få. Prisen var imidlertid høy. Det store spørsmålet var om hun var villig til å betale den, eller om hun valgte å stikke av, enda en gang.

Gabe ble plutselig klar over at han ikke hadde bedt henne om å sette seg. Han vinket henne bort til sittegruppen i det ene hjørnet av det store kontoret. Solen strømmen inn gjennom de store vinduene, med utsyn over store deler av byen Seattle, samt Puget Sound. Det oppsatte håret til Catherine glødet som honning, ispedd striper av gull, i det strålende lyset.

– Kaffe?

Etter å ha satt seg, og plassert dokumentmappen på gulvet ved siden av stolen, ristet hun på hodet.

– Nei, takk.

Han satte seg ned, rett overfor henne, og betraktet henne inngående. Hun var iført en sjokoladebrun silkedrakt som fremhevet den slanke kroppen. Hun hadde blitt enda tynnere, registrerte han. På føttene hadde hun høyhælte sandaler med sexy remmer. Hælene fikk henne til å virke høyere, samtidig som de fremhevet de flotte bena hennes. Hun hadde tydeligvis kledd seg med tanke på å imponere … eller distrahere.

– Lenge siden sist, kommenterte han dvelende. – Du har forandret deg.

– Kutt ut.

Han løftet et bryn og sendte henne et spørrende blikk.

– Hva mener du?

– Du kler av meg med blikket.

Det var riktignok sant, men ikke på den måten hun trodde. Han kunne ikke la være å lure på hva vekttapet skyldtes, men passet seg vel for å skjule bekymringen.

– Det er fordi jeg regner med at du vil protestere hvis jeg forsøker å kle av deg på andre måter, utbrøt han ertende.

Hun smilte kort og nølende.

– Har du forkastet mottoet om ikke å blande forretninger og fornøyelser?

– Slett ikke. Han holdt inne et øyeblikk. – Men du jobber ikke for meg lenger, gjør du vel?

– Nei, det er tre og et halvt år siden, kommenterte hun stille.

Det humoristiske glimtet i øynene forsvant, og han ble alvorlig. – Angrer du på avgjørelsene dine, Catherine?

Han registrerte et glimt av uro, før hun fikk samlet seg og lagt ansiktet i vanlige folder.

– Delvis, men det er ikke det du egentlig spør om, er det vel? Du vil vite om jeg ville valgt annerledes hvis jeg fikk sjansen til å gjøre alt på ny? Hun tenkte seg om et øyeblikk, før hun ristet på hodet. – Det tviler jeg på. Enkelte ting må ganske enkelt oppleves før man finner ut hvordan man vil leve livet sitt … eller hvordan man ikke ønsker å leve det.

– Enkelte ting? Eller mennesker?

Hun møtte blikket hans uten å vike en tomme. – Begge deler, antar jeg. Skjønt jeg har ikke kommet hit for å diskutere fortiden vår.

– Som du vil, da snakker vi forretninger.

Hun fortsatte å studere ham. Gabe husket hvor distrahert han pleide å bli av de vakre, ravfargede øynene hennes da de først ble kjent med hverandre. Ingenting hadde forandret seg siden den gang. De var fremdeles like intense, og lot til å registrere langt mer enn hva som føltes komfortabelt for ham.

– Er det ikke slik du foretrekker det? spurte hun. – Jeg synes å huske at det er vanlig praksis hos Pirettis. Enten du kjøper eller selger selskaper, setter dem sammen, eller plukker dem fra hverandre … Det er aldri personlig … kun forretningsmessig.

– Vanligvis stemmer det, men når det gjelder deg … Han trakk på skuldrene. – Du har alltid vært unntaket fra regelen.

– Det er pussig. Jeg har en helt annen oppfatning av situasjonen. Hun presset munnen sammen slik hun pleide å gjøre når hun spontant hadde sagt noe som stred mot hennes vennlige natur. Blikket hans dvelte ved de sensuelle leppene hennes, og han ble minnet på hvordan han pleide å skille dem med et kyss, for deretter å overtale henne til å fortelle sannheten. Det var nok ikke så lurt å prøve denne taktikken her og nå, innså han. Hun ville helt sikkert ikke reagere positivt. Ikke ennå …

– Beklager, mumlet hun. – Det er ikke noe mer å snakke om.

Han unnlot å forfølge temaet. Når tiden var inne, skulle han nok få svar på spørsmålene sine. Med tid og stunder skulle han greie å trenge gjennom den rolige, høflige fasaden hennes, og bringe følelser og lidenskap til overflaten. Først da hadde han en sjanse til å få vite sannheten om hvorfor hun forlot ham den gangen.

– Hvordan har du det? spurte han vennlig, og håpet at spørsmålet ville få henne til å slappe av.

Hun fikk et anstrengt drag i ansiktet. Han lot blikket gli over de delikate, finmeislede trekkene hennes. Da han møtte henne for første gang, og for øvrig ansatte henne på flekken, syntes han at hun virket litt sart. Men selv om de rene, tandre trekkene hennes ga et slikt inntrykk, viste det seg snart at hun hadde en vilje av stål. Akkurat i dette øyeblikket syntes han imidlertid å ane en viss ømfintlighet.

– Jeg er temmelig stresset for øyeblikket, innrømmet hun. – Det er derfor jeg har kommet hit i dag.

– Få høre hva som har skjedd.

Hun nølte et øyeblikk som for å samle styrke. – For atten måneder siden startet jeg mitt eget foretak.

– Elegant Events.

Catherine virket overrasket. – Hvordan visste du …? Hun gjorde en avvergende gest. – Det spiller forresten ingen rolle. Jeg går ut i fra at du har gjort visse undersøkelser om mitt nye liv etter at vi gikk hvert til vårt.

– Etter at du gikk fra meg, mener du vel. Ordene glapp ut av ham før han rakk å stanse seg selv. Til tross for det beherskede tonefallet, hørte han en underliggende misnøye i stemmen sin.  Det var tydelig at hun også hadde registrert denne misnøyen, for med ett ble stemningen mer anspent. Det anstrengte draget i ansiktet hennes ble mer fremtredende, og blandet seg med rester av sinne og sårede følelser. Da hun presset leppene sammen denne gangen, regnet han med at det var for å skjule at de skalv. Det oppsto en total stillhet som trakk ut i tid.

– Vil du virkelig rippe opp i dette? spurte hun omsider. – Er vi nødt til å bringe fortiden på bane akkurat nå? Er dette den eneste måten jeg kan få hjelp av deg på?

– Ikke den eneste måten.

Catherine sukket. – Det er greit, vi kan gjøre det på din måte. Jeg skal forklare meg så klart og tydelig som jeg overhodet greier. Hun møtte blikket hans. – Du, med din trang til å holde jobb og privatliv i to atskilte bokser, ga meg et valg den gangen. Jeg kunne arbeide for deg eller elske deg … ikke begge deler. Dum som jeg var, valgte jeg kjærligheten. Hva jeg ikke visste på det tidspunktet, var at du allerede var forelsket på annet hold, og at jeg alltid ville komme som nummer to.

– Nei, hør nå her, innvendte han skarpt. – Du var den eneste kvinnen i livet mitt.

Hun trakk på skuldrene og sendte ham et trist smil. – Kanskje var jeg den eneste kvinnen, men Pirettis var din første kjærlighet, og vil derfor alltid ha prioritet hos deg.

– Forlot du meg fordi jeg jobbet lange dager? spurte han vantro. – Fordi jeg iblant var tvunget til å sette arbeidet foran deg og vårt sosiale liv?

Catherine valgte å ikke argumentere imot, skjønt han kunne se at hun verket etter å si noe. Sinne og resignasjon sto å lese i blikket hennes, og bitre ord lå utvilsomt på tungen. Hun ventet imidlertid til sinnsstemningen gled over før hun åpnet munnen for å svare.

– Ja, svarte hun enkelt. – Jeg forlot deg av slike årsaker.

– Samt flere andre årsaker? fisket han med dyster mine.

Hun nikket tankefullt. – Samt flere andre, bekreftet hun tungt. Før han rakk å forlange en nærmere forklaring, holdt hun hendene avvergende i været. – Vær så snill, Gabe. Dette skjedde for snart to år siden. Kan vi ikke legge det bak oss og gå videre? Hun holdt inne et øyeblikk. – Eller har jeg kastet bort tiden med å komme hit i dag?

Gabe hadde ingen intensjon om å gå videre, men han var villig til å smøre seg med tålmodighet. Han skulle i hvert fall gjøre sitt beste.

– Du har ikke kastet bort tiden, sa han. – Så sant jeg er i stand til å hjelpe deg, skal jeg gjøre det. Få høre hva det dreier seg om.

Hun trakk pusten dypt. – Greit, jeg skal fatte meg i korthet slik du foretrekker det. Firmaet Elegant Events tilbyr selskapsarrangementer, primært rettet mot profilerte bedrifter og pengesterke klienter.

– Som det finnes en mengde av i Seattle-området, fastslo han.

Hun nikket. – Helt riktig. Jeg planlegger, og utfører, hver minste detalj i forbindelse med arrangementet. Dermed blir klientene spart for mye bryderi. De forteller hva de ønsker, og jeg setter planen ut i livet. Så sant de er villige til å betale, er det nær sagt ikke grenser for hva jeg kan diske opp med. Jeg gjør alltid mitt ytterste for å overgå deres forventninger.

– Og det gjør du med stil, eleganse og oppfinnsomhet …

Catherine fikk en kledelig farge i kinnene, og hun virket glad.

– Du burde hatt jobben med å skrive presseomtalene våre, utbrøt hun muntert. – Det er nemlig nøyaktig hva vi streber etter … å tilføre noe unikt til enhver anledning. Vi ønsker å danne en perfekt ramme rundt alle tilstelninger, enten det dreier seg om markedsføringen av et nytt produkt, eller feiringen av en helt spesiell begivenhet.

– Som Marconi affæren i kveld?

Hun ristet på hodet i munter vantro. – Si meg, vet du alt hva som skjer her i verden? … ja, som Marconi-feiringen i kveld. Tross alt fyller man nitti år bare én gang her i livet, og Natalie er veldig oppsatt på at selskapet som arrangeres til ære for svigerfaren hennes skal bli en uforglemmelig begivenhet.

Gabe kunne ikke huske sist gang han hadde sett Catherine så glad og fri, og det faktum gjorde ham en tanke nedstemt. Hun hadde tydeligvis ikke vært lykkelig i den perioden de var sammen. Han hadde ikke vært klar over det på den tiden, men det forandret ikke fakta.

– Jeg tviler ikke et øyeblikk på at du kommer til å gjøre en glimrende jobb, forsikret han.

– I løpet av årene jeg jobbet for deg, lærte jeg mye om forretningsdrift, fortsatte hun. – Jeg hadde regnet med å bruke en viss tid på å etablere firmaet på markedet, og ble derfor gledelig overrasket da det viste seg at oppdragene strømmet inn helt fra begynnelsen. Stemmen glødet av entusiasme. – Vi sikret oss en solid kundekrets, og alle lot til å være fornøyd med oss. Hun ble stille et øyeblikk. – I det minste trodde jeg det.

Han la merke til at opprømtheten forsvant fra ansiktet hennes, og hun ble alvorlig.

– Det er tydelig at noe har gått galt, bemerket han. – Hva skjedde?

Hun hadde fått tilbake det anspente uttrykket i ansiktet. – To ting, svarte hun dystert. – Først begynte vi å miste klienter. Jeg reagerte ikke så mye til å begynne med. Slikt kan skje for alle i blant. Det var likevel litt rart, siden det dreide seg om kontrakter som jeg hadde regnet som sikre. Jeg fikk heller ingen forklaring på hvorfor de trakk seg. Alle var høflige og beklagende, men til syvende og sist valgte de å benytte seg av konkurrerende selskaper.

– Og neste problem?

– Det er det mest alvorlige. Hun fikk et bekymret uttrykk i ansiktet, og stemmen var lav av undertrykket fortvilelse. – Vi står på randen av konkurs, Gabe … og jeg vet ikke hvorfor. Jeg trodde vi hadde vært så forsiktige, og likevel … Hun ristet fortvilet på hodet. – Sannheten er at jeg ikke aner hva som har skjedd. Jeg ser jo at noe er riv ruskende galt, men jeg greier ikke å finne ut av det. Problemet ligger utenfor mitt kunnskapsområde. Hun trakk pusten dypt. – Det er derfor jeg henvender meg til deg, i håp om at du kan kartlegge årsaken, og foreslå endringer som kan redde selskapet før vi går dukken.

– Vi? Han sendte henne et spørrende blikk.

Hun nølte. – Jeg har en forretningspartner, som ønsker å være anonym.

Han rynket brynene. – Anonym? Hvorfor det?

Catherine trakk på skuldrene. – Det er bare slik det er, og siden hun har investert halvparten av innskuddet i forretningsdriften, respekterer jeg hennes ønske om å være anonym.

– Hun? Gabe forsøkte å unngå å vise at han var lettet over at det dreide seg om en kvinne. Det burde ikke ha spilt noen rolle for ham, men faktum var at når det gjaldt Catherine var han litt sårbar. Det var likevel ikke til å komme forbi at han syntes det var rart at partneren hennes ikke ville stå frem i lyset. Kanskje han skulle gjøre noen diskré undersøkelser for om mulig å finne ut mer om denne mystiske personen.

– Avhengig av hva jeg finner ut, kan det hende at jeg blir nødt til å treffe henne, fortsatte han.

– Jeg har allerede diskutert denne problemstillingen med henne. Hvis det står mellom å redde selskapet eller å gå konkurs, har hun sagt seg villig til å møte deg. Ellers ikke …

– Smart valg, påpekte Gabe tørt.

Catherine sendte ham et raskt smil, og det gikk opp for ham hvor sterkt han hadde savnet det vakre smilet hennes.

– Fortell meg hva du trenger for å komme i gang med oppgaven, ba hun.

Han tvang seg til å tenke forretningsmessig. – Til å begynne med kan du overlevere alle kontoutskrifter og banktransaksjoner. Jeg trenger opplysninger om gjeld, kreditorer, utlegg for varekjøp, kundekontrakter, lister over tjenester og priser …

– Du vil med andre ord ha en kopi av alt som finnes av papirer. Hun åpnet dokumentmappen og trakk opp en tykk folder som hun rakte ham. – Jeg tror du finner mesteparten her.

Han nikket. – Utmerket. Jeg skal gå gjennom papirene og hvis det mangler noe, skal jeg få Roxanne til å sette opp en liste.

Det gled en skygge over ansiktet til Catherine, men den forsvant så raskt at han ikke ville ha lagt merke til den om han ikke hadde sittet og sett rett på henne.

– Jeg hadde håpet at vi kunne la dette bli mellom oss, sa hun stivt. – Er det mulig å holde assistenten din utenfor?

– Det er mulig, men ikke særlig sannsynlig. Roxanne har kjennskap til det meste av det som skjer her på stedet.

– Og det hun i utgangspunktet ikke vet noe om, sørger hun likevel for å snuse opp, kommenterte Catherine syrlig.

Gabe kjente igjen et minefelt når han sto overfor det. – Greit, jeg skal holde henne utenfor.

– Hva om hun begynner å stille spørsmål?

Øynene hans smalnet. – Vil det si at du er kritisk til hvordan jeg driver forretningene mine? Med tanke på hvorfor du befinner deg her …

– Nei, jeg …

– Jeg trodde heller ikke det, men hvis det gjør saken lettere for deg, kan jeg ganske enkelt forklare at vi er blitt sammen igjen, utbrøt han.

Catherine fikk et vaktsomt uttrykk i øynene.

– Når alt kommer til alt vil det ikke være noen komplett løgn, fortsatte han. – Faktisk vil det ikke være noen løgn i det hele tatt.

Hun stivnet til. – Hva er det du sier?

– Du spurte aldri hva jeg ville ha i gjengjeld for å hjelpe deg.

Hun trakk pusten dypt og løftet hodet. – Så tåpelig av meg. Jeg hadde glemt hvilken pirat du er, Gabe.

Han sendte henne et dovent smil.

– Hva er prisen din? Hva vil du ha?

– Jeg vil ha deg, Catherine. Jeg vil ha deg tilbake i livet mitt … i leiligheten min … og i sengen min …

Hun kom seg på bena i en fei. – Har du gått fra vettet? Du innbiller deg vel ikke at jeg kommer til å gå med på noe sånt?

Han betraktet henne i taushet en lang stund før han omsider åpnet munnen for å svare. – Det kommer vel an på hvor viktig det er for deg å redde firmaet ditt.

– Jeg er ikke så desperat.

Gabe reiste seg og gikk bort til henne. – Løgner, sa han rolig.

– Det som en gang fantes mellom oss er for lengst over, utbrøt hun bestemt. – Det er dødt.

Hun virket så liten ved siden av ham … så spinkel og tilsynelatende skjør. Samtidig utstrålte hun en kvinnelig styrke som var vanskelig å motstå. Det var en av kvalitetene han alltid hadde beundret ved henne. Mens de fleste andre kvinner forsøkte å innynde seg hos ham, oppførte Catherine seg naturlig og liketil. Han visste hvor han hadde henne. De vakre øynene hennes kunne drepe med ett enkelt blikk … eller de kunne smelte ham med pur lidenskap. I dette øyeblikket var hun imidlertid ikke i det romantiske hjørnet. I stedet stirret hun på ham med iskaldt blikk.

– Jeg vet at du ser på forholdet vårt som dødt og begravet, sa han påtatt muntert. – Men du har glemt en liten detalj.

– Og hva skulle det være?

– Dette …

Han la armene rundt henne og trakk henne inntil seg. Deretter bøyde han seg ned og kysset henne. Hun gjorde ikke motstand slik han hadde forventet, men hun skjøv ham heller ikke bort. Det var jo oppmuntrende. Han fikk ta tiden til hjelp. Her og nå var han bare glad for å være nær henne. Han hadde savnet henne så inderlig … savnet de myke leppene, den deilige duften, følelsen av kroppen hennes … Samtidig hadde han savnet det klare hodet hennes, og til og med den skarpe tungen når hun ble sint. Han lengtet etter de rolige kveldene da de satt ute på verandaen hans med et glass vin mens kvelden gled over i natt, og lanternene ble tent på båtene ute på Puget Sound. Hvordan den lette samtalen ble erstattet av ømme kyss, og en sti av klær ble liggende igjen etter dem mellom verandaen og soverommet. Der ville ømheten bli erstattet av krevende begjær og flammende følelser.

Uansett hvor hardt han prøvde å frigjøre seg fra fortiden, greide han det ikke. Han verken kunne eller ville leve uten henne. Han var kommet til det punktet der han ikke orket å vente lenger, og desperat som han var, var han villig til å gjøre hva som helst for å få henne tilbake.

Med et mykt stønn skilte hun leppene og gjengjeldte kysset. I et kort øyeblikk overga hun seg til ham og lot følelsene styre. Hun lente seg inn mot ham og begravde hendene i håret, samtidig som hun strøk benet oppover innsiden av låret hans. Han svarte med å legge hendene på baken hennes og løfte henne opp. I samme øyeblikk kjempet hun seg fri fra ham.

– Nei! utbrøt hun forskrekket og rygget bakover. – Dette er ikke sant … det kan ikke skje.

– Der tar du feil, Catherine. Det har allerede skjedd.

Han så at hun kjempet med seg selv. I øynene hennes leste han en amper erkjennelse av at følelsene mellom dem slett ikke var døde, men han gjettet seg til at hun var mer sint på seg selv enn på ham. Brått lukket hun øynene og stengte ham ute.

– Pokker, mumlet hun.

– Betyr det at du er overbevist etter dette kysset, eller trenger du enda en demonstrasjon?

Hun rettet på klærne og strøk hånden over håret. Deretter satte hun blikket i ham. – Du har fått frem poenget, sa hun stille. – Jeg trodde alt var over mellom oss, ellers ville jeg aldri ha oppsøkt deg.

– Det var naivt av deg å tro at følelsene noen gang vil slukne mellom oss, vennen min.

Catherine løftet hodet med en stolt mine. – Det er lenge siden bruddet. Jeg hadde ærlig talt ikke ventet … dette. Hun gjorde en avvergende bevegelse. – Vel, det forandrer ingen ting. Jeg har ikke til hensikt å gjenoppta forholdet og komme hjem.

Hjem. Ordet ble hengende i luften mellom dem. Han kommenterte ikke forsnakkelsen hennes, men smilte fornøyd.

Hun forbannet seg selv idet hun bøyde seg ned og plukket opp papirene for deretter å legge dem tilbake i dokumentmappen.

Han hadde stilt seg mellom henne og døren, og sto og betraktet henne med en tankefull mine.

Catherine vendte seg mot ham. – Jeg går nå, utbrøt hun bestemt. – Om jeg så skal gå rundt deg eller tråkke over deg.

Han tok et steg til side for å slippe henne forbi. – Du vet hvor du finner meg når du ombestemmer deg med hensyn til å få hjelp med Elegant Events.

Hun krysset gulvet, men snudde seg mot ham idet hun la hånden på dørklinken. – Hvorfor, Gabe? spurte hun stille. – Hvorfor stille slike betingelser?

– Vil du høre sannheten?

– Ja.

Stemmen hans hadde fått en ru undertone da han omsider svarte. – Det går ikke en eneste natt uten at jeg savner deg, Cate. Ikke en eneste morgen uten at jeg strekker ut armen for å røre ved deg. Jeg orker ikke å lide lenger. Neste gang jeg strekker ut armen, vil jeg at du skal være der.

Det krevde all Catherines viljestyrke å forlate kontoret til Gabe uten å løpe som om hun hadde djevelen i hælene. I et kort øyeblikk glemte hun Roxanne Bodine, alias Satans høyre hånd, hvis skarpe, mørke blikk merket seg den opprørte tilstanden hennes. Et hånlig smil gled over det pene ansiktet hennes, og Catherine tok seg raskt sammen.

– Ble det ikke den gjenforeningen du hadde håpet på? spurte Roxanne med honningmyk stemme. – Hvis du hadde spurt meg først, kunne jeg ha fortalt deg at det ville være bortkastet tid å prøve seg på ham. Du lot ham slippe av kroken for snart to år siden, og han er ikke særlig lysten på å bite på igjen.

– Vel, kanskje du burde fortelle ham det? påpekte Catherine, samtidig som hun følte trang til å sparke seg selv for å ha avslørt såpass mye.

Roxanne var ekspert i å servere spydigheter med sylskarp presisjon, men tålte ikke at andre tok igjen på samme måte. Ei heller taklet hun tanken på at Gabe kunne være interessert i å gjenoppta forholdet til rivalinnen hun hadde jobbet så hardt for å bli kvitt.

– Enkelte kvinner vet ganske enkelt ikke hvordan man trekker seg verdig tilbake, fortsatte Roxanne. Hun reiste seg fra kontorstolen og strakte på seg. Figuren hennes var like formfull og kvinnelig som Catherines var spedbygd og nett. Deretter satte hun seg på hjørnet av skrivebordet med all den dovne elegansen som tilhører et medlem av kattefamilien, hvorpå hun fortsatte å kvesse klørne på nærmeste passende objekt … i dette tilfellet Catherine.

– Jeg trodde du hadde hatt mer stolthet enn å komme krypende tilbake på denne måten, utbrøt hun giftig. – Du formelig ber om å bli sparket rett ut på gaten igjen.

I hele sitt liv hadde Catherine vært en person som holdt seg litt i bakgrunnen og ikke stakk seg ut. Hun hadde vært stille og høflig. Kort og godt en snill pike som vendte det andre kinnet til. Nå hadde hun imidlertid fått nok. Grensen var nådd for hva hun orket å finne seg i. Dessuten hadde hun ikke lenger noe å tape.

– Jeg vet ikke hva jeg skulle ha gjort uten deg til å passe på meg, Roxanne, utbrøt hun med et strålende smil. – Kanskje det nettopp er det som er problemet? I stedet for å passe på meg, burde du passe på deg selv.

– Du trenger ikke bekymre deg for meg, opplyste Roxanne. – Jeg er som katten … har ni liv, og lander alltid på føttene.

Catherine satte hendene i hoftene. – Og likevel sitter du fremdeles her, bak det samme skrivebordet … som en bakgårdskatt som mjauer ved bakdøren for å bli sluppet inn. Jeg hadde trodd at så snart jeg var ute av bildet, ville du ha funnet en måte å komme deg inn på. Mye tyder på at du omsider har kommet til en dør som ikke lar seg åpne.

Roxanne stirret rasende på henne. Ansiktet ble kritthvitt, og hun fikk to hektiske, røde flekker i kinnene.

– Hvis du innbiller deg at jeg gjorde livet surt for deg tidligere, har du en overraskelse i vente. Dette er mitt territorium, og jeg er villig til å gjøre hva som helst for å forsvare det.

Catherine gjorde en bydende bevegelse med hånden. – Vær så god. Sett i gang. La meg likevel påpeke at mens du er opptatt med å forsvare territoriet ditt, har du oversett en liten detalj.

Den andre kvinnen blunket overrasket, men gjenvant raskt fatningen. – For noe tull, utbrøt hun overlegent. – Jeg overser aldri noe.

– Ikke det? Du kjenner sjefen din, ikke sant? Når han vil ha noe, lar han seg ikke stoppe av hindringer. Han får det alltid som han vil. Catherine lot dette synke inn før hun fortsatte. – Hvor lenge har du jobbet for ham nå? Er det to og et halvt år? Tre år? Og likevel har han ikke gjort tilnærmelser. Jeg skal vedde på at han ikke engang legger ordentlig merke til deg.  Hvis han ikke har latt seg friste i løpet av denne perioden, er det vel ikke så sannsynlig at han kommer til å gjøre det i fremtiden heller?

Hun ventet ikke på responsen. Hvis det var en ting hun hadde lært etter oppstarten av Elegant Events, så var det å vite når man skulle pakke sammen og forlate stedet. Uten et ord snudde hun på hælen og gikk mot heisen.

– Hvordan gikk det? spurte Dina Piretti ivrig. – Du fortalte ham ikke om meg, håper jeg.

Catherine satte fra seg dokumentmappen og kastet et blikk på moren til Gabe.

– Nei, han vet ikke at du er forretningspartneren min, forsikret hun.

Dina betraktet henne inngående og sukket. – Det gikk ikke så bra, gjorde det vel?

– Nei, det kan du trygt si. Vi er nødt til å håndtere dette på en annen måte. Enten må vi greie å finne ut av problemene på egen hånd, eller vi må oppsøke en konsulent som kan hjelpe oss. En annen konsulent, poengterte hun. – Ikke din sønn.

Dina stirret vantro på henne. – Nei, stammet hun forskrekket. – Du må ha misforstått noe. Jeg kan ikke tro at Gabriel nektet å hjelpe deg. Ikke deg …

Catherine nølte. Hun hadde to valg. Hun kunne lyve, noe hun hatet og som hun heller ikke var særlig flink til. Eller hun kunne fortelle Dina hva hennes kjære sønn hadde forlangt i bytte for hjelpen. Ingen av delene fristet noe særlig.

– Jeg trenger en kopp kaffe, annonserte hun. Kanskje hun kunne komme opp med et tredje alternativ når hun fikk tenkt seg litt om. – Og etterpå må vi sette i gang å jobbe. Marconi-selskapet skal avholdes i kveld, og jeg er nødt til å reise bort dit for å sjekke at alt går etter planen.

Dina viste vei inn på kjøkkenet sitt, der de to kvinnene pleide å tilbringe mye tid i løpet av arbeidsdagen. Det var faktisk ved det store spisebordet de hadde fattet beslutningen om å etablere Elegant Events. Siden hadde de omgjort flere av de tomme rommene i det gedigne huset hennes til en kontorsuite, noe som Gabe foreløpig ikke hadde registrert. Arbeidsoppgavene fordelte de mellom seg. Catherine var firmaets ansikt utad. Hun tok seg av kundebehandling, planlegging og utførelse av oppdragene, mens Dina håndterte regnskaps- og kontordelen.

– Du er unnvikende, Catherine, påpekte Dina. – Det ligner ikke deg. Fortell meg hva som gikk galt. Nei, vent litt. La meg gjette. Hun lyste opp i et stort smil … det samme smilet som Gabe pleide å servere Catherine, og som fikk henne til å smelte. Akkurat det hadde forresten vært litt vanskelig i starten da hun begynte å jobbe sammen med Dina. Dette smilet minnet henne om Gabe, og frembrakte mye smerte. Selv nå, etter så lang tid, kjente hun et stikk i hjertet når Dina smilte til henne.

– Jeg skal vedde på at Gabriel fremsatte de vanlige Piretti-triksene sine, stemmer ikke det?

Catherine snudde seg og gikk bort til kaffetrakteren. – Vel, han prøvde seg på et knep eller to, svarte hun svevende. Raskt helte hun kaffebønner i kvernen, og slo på apparatet. Bråket gjorde det umulig å snakke sammen for en liten stund, og det passet henne bra.

Så snart det ble stille, plukket Dina opp tråden igjen. – Det var slik med faren hans også. Jeg greide ikke å motstå ham. Et trist drag la seg over det vakre ansiktet hennes. Dina var en pen kvinne, og Gabe hadde arvet mye av utseendet hennes, om enn på en maskulin måte.

– Det høres kanskje rart ut, men jeg savner ham fremdeles, selv etter så lang tid …

Catherine gikk bort til Dina og la armene rundt henne. – Ut i fra alt du og Gabe har fortalt om ham, skjønner jeg at han var en fantastisk mann. Jeg skulle bare ønsket at jeg hadde rukket å treffe ham.

– Han ville ha elsket deg som sin egen datter. Dina trakk seg litt bakover og smilte tappert. – Nok om det. Nå vil jeg høre hvordan møtet gikk. Hva skjedde? Hvorfor nektet Gabriel å hjelpe deg?

– Han nektet ikke å hjelpe, men prisen jeg måtte betale var for høy.

– Aha. Dina nikket sakte. – Han ville gjenforenes med deg?

– Hvordan visste … Øynene hennes smalnet. – Snakket du med ham før møtet?

– Vi har ikke pratet om deg på flere måneder, faktisk har jeg ikke hørt noe fra ham på tre dager. Dina gikk bort til kaffetrakteren. – Jeg kjenner imidlertid sønnen min, og vet at han fremdeles elsker deg.

Nei, han elsker meg ikke, tenkte Cathrine. Det kan være at han begjærer meg, men det er også alt.

– Han satte en betingelse for å ville hjelpe meg, sa Catherine stille. – Og det var at jeg måtte flytte tilbake til ham.

– Du svarte naturligvis nei.

– Selvfølgelig.

– Fordi du ikke har følelser for ham lenger?

Catherine tok ikke sjansen på å svare på dette spørsmålet. I stedet så hun på Dina med et plaget blikk. – Jeg vet at du alltid har håpet at vi skulle rydde opp i problemene våre og finne tilbake til hverandre, men det kommer ikke til å skje. Du er inneforstått med det, ikke sant?

Nå var det Dinas tur til å se plaget ut. – Jeg har aldri stilt direkte spørsmål om hva som hendte mellom dere. Hun nølte et øyeblikk. – Jeg skjønner jo at noe gikk fryktelig galt, men jeg hadde ikke hjerte til å bringe det på bane i løpet av de første ukene etter bruddet. Du var så langt nede på den tiden, og i ettertid har jeg ikke villet mase på deg. Jeg har imidlertid hele tiden håpet at dere skulle løse problemene og finne tilbake til hverandre. Dere passet så godt sammen … og var så forelsket. Dina gjorde en avfeiende bevegelse med hånden. – Jeg skjønner likevel godt at du avviste ham. Det var svært uhøflig av Gabriel å sette slike betingelser.

Catherine smilte lettet. – Så du er ikke opprørt?

– Jeg er skuffet, konstaterte hun. Dina skjenket den nytraktede kaffen over i to kopper, og satte dermed strek for temaet. – La oss gå over til å snakke forretninger. Jeg foreslår at vi dobbeltsjekker at alt er i orden i forkant av kveldens tilstelning. Vi har ikke råd til å overse noe.

Det var ingen underdrivelse. Etter å ha mistet en rekke oppdrag, var det ekstra viktig å sørge for at hver eneste tilstelning ble tilnærmet perfekt. De påfølgende timene gikk raskt, og Catherine var glad til for at hun ikke rakk å tenke mer på Gabe. Hun var maksimalt konsentrert om den forestående festen de skulle arrangere.  Mer enn noen gang var de avhengig av å lykkes denne kvelden, slik at Natalie Marconi kunne anbefale Elegant Events overfor venner og familie, og ikke minst overfor ektemannens forretningsforbindelser.

Klokken ni samme kveld var selskapet i full sving, og Catherine holdt seg i kulissene for å sjekke at alt gikk som det skulle. Hun holdt kontakten med sine ansatte via walkie-talkie, noe som sikret en mest mulig effektiv koordinering. Likevel var det ikke til å unngå at det oppsto uventede situasjoner. Denne kvelden var intet unntak. Det viste seg at musikerne var forsinket, og at cateringselskapet hadde undervurdert hvor mange flasker champagne som trengtes for å fylle ganene til de mange hundre fremmøtte gjestene. Begge forholdene ble rettet opp før gjestene registrerte at noe var galt, men det krevde en rask reaksjon fra Cathrines side. Hun kastet seg på telefonen og benyttet seg av både bønner og trusler for å få gjennomslag for sine ærender.

Catherine stanset et øyeblikk ved døren som førte ut til sceneområdet, og gjennomgikk sjekklisten hun hadde hengt opp der, for femtiende gang den kvelden. Hun hadde listet opp hvert eneste aspekt i forbindelse med festen, og de ansatte hadde signert etter hvert som oppgavene var blitt utført. En slik sjekkliste hadde reddet mang en tilstelning ettersom alle kunne sjekke progresjonen til enhver tid og finne ut om noe var blitt oversett eller glemt underveis. Hun la merke til at det kun var noen få punkter som ikke var signert, blant annet servering av bursdagskake, enkelte catering-oppgaver, samt opprydding og rengjøring etter selskapet. Fornøyd satte hun kursen mot kjøkkenet for å snakke med catering-personellet om kaken, da hun kjente noen prikke seg på skulderen. Hun snudde seg og fikk øye på Gabe som sto rett bak henne.

I brøkdelen av et sekund ble hun ganske enkelt stående og stirre på ham. Slik hadde det vært første gangen hun så ham også. Et eneste blikk hadde fått henne fra sans og samling. Han raget over henne, høy og maskulin, med brede skuldre og solbrun hud. All den potente maskuliniteten fikk enhver kvinne til å snu seg beundrende etter ham. Gabe Piretti var en slående kjekk mann. Han hadde de pene ansiktstrekkene til en engel, kombinert med de koboltblå, gnistrende øynene til en demon. Der og da var de usedvanlige øynene festet på henne.

Det dreide seg ikke bare om rå, fysisk tiltrekningskraft, tenkte hun med seg selv. Det ville sikkert være tilstrekkelig for mange kvinner. De ville være fornøyd med det flotte utseendet hans kombinert med de store tallene som figurerte på bankkontoene. Hun på sin side ønsket seg imidlertid noe mer i forholdet til mannen hun skulle dele livet sitt med. De måtte være synkronisert i hjerte og sinn. I en stakket stund hadde hun opplevd dette fellesskapet med Gabe, men det var inntil han hadde gjort det klart for henne at penger var hans Gud, og at hun kun representerte en liten del av livet hans.

Catherine håpet at han ikke hadde oppfattet hvordan hun reagerte på det plutselige møtet deres. Glimtet i øynene hans feide imidlertid all tvil til side. Hvordan kunne hun glemme? Gabe leste andre mennesker med ett enkelt blikk. Det var nettopp derfor han var en så god forretningsmann. Ingen greide å lure ham … unntatt Roxanne.

– Bør jeg i det hele tatt spørre hvorfor du er her? spurte hun.

Et smil bredte seg over leppene hans. – Jeg er invitert.

– Selvsagt. Hun tvilte ikke et sekund. – Du unnlot å nevne det da vi snakket sammen tidligere i dag.

Han trakk bekymringsløst på skuldrene. – Jeg må ha glemt det. Blikket hans dvelte ved leppene hennes. – Jeg var vel opptatt av viktigere saker da …

– Når vi først er inne på viktigere saker. Jeg er nødt til å passe jobben min, så du får unnskylde meg … Hun skulle til å gå videre, men han stilte seg i veien.

– Vær så snill, Gabe … dette er en dårlig idé.

– Jeg er ikke enig med deg i så måte.

Da hun gjorde et nytt forsøk på å passere ham, presset han henne inn mot veggen og holdt henne fast. Dvelende grep han en hårlokk og skjøv den bort fra ansiktet hennes, før han lot en finger gli varsomt over kinnet for så å stanse ved leppene hennes.

– Ikke gå ennå, ba han stille.

– Kutt ut, Gabe. Jeg kan ikke bli stående her og flørte med gjestene.

– Jeg vil bare prate litt med deg. Du har vel et minutt å avse?

Ett minutt … seksti sekunder i himmelrike. Hun greide ikke å motstå fristelsen til å stirre inn i de djevelske øynene enda litt lenger.

– Du får nøyaktig tretti sekunder, svarte hun kort. – Men vær så snill å holde fingrene av fatet.

Han smilte dovent. – Du er usedvanlig vakker i kveld, Cathrine.

Det tok noen sekunder før hun gjenvant munn og mæle, og greide å få kontroll over stemmen. – Takk, jeg gjør mitt beste for å se elegant ut, slik at jeg glir inn i omgivelsene. Jeg ønsker ikke å skille meg ut.

Han betraktet henne med et muntert glimt i øyet. – Nei, det ville vel ikke vært så passende.

– Så avgjort ikke.

Noen sekunder til og hun måtte trekke seg bort fra ham, for deretter å tvinge tankene over på jobben. Hun kunne imidlertid nyte nærheten til ham enda en stakket stund. Kjenne den behagelige duften av ham … trekke den dypt ned i lungene. Hun kunne fortape seg i minner om hva som en gang var … og hva som kunne ha blitt, om ikke …

Hun tok seg kraftig sammen og prøvde å skyve følelsene til side.

– Jeg søker å kle meg slik at jeg ikke vekker oppsikt verken den ene eller andre veien. Fokuset skal være på selve festen, og på gjestene, ikke på meg.

– Jeg skjønner hva du mener. Gabe sto fremdeles tett inntil henne. Så tett at hun kjente den myke pusten hans mot ansiktet sitt. – Du har likevel ett lite problem i så måte.

– Hva mener du?

– Uansett hva du har på deg, om det så er en striesekk, vil du være vakrere enn alle de andre kvinnene.

Hun strevde for ikke å la seg påvirke av smigeren hans. Det var alt annet enn enkelt når hun så begjæret i øynene hans og hørte en undertone av oppriktighet i stemmen. I et kort øyeblikk vaklet hun, for deretter å mykne.

Det var nøyaktig den invitasjonen han trengte. Raskt lente han seg mot henne og presset et glødende kyss mot leppene hennes. Han visste nøyaktig hvordan han skulle gå frem for å få den responsen han ønsket seg. Hun lukket øynene og besvarte kysset med et sukk av velbehag. Det var så lenge siden sist. Hun var sultefôret på noe hun ikke engang hadde visst at hun savnet. Hvordan hadde hun egentlig overlevd uten ham? Catherine lente seg inntil ham og utdypet kysset med all sin oppsamlede lengsel og desperasjon. Hun hadde ingen anelse om hvor lenge de hadde stått slik, da hun ble var en følelse av å bli iakttatt. Hun forsøkte å skyve ham til side for å få bedre oversikt, men det viste seg å være alt annet enn enkelt. Gabe var stor og stødig som en eikestamme der han sto med bena godt plantet i bakken. Ikke kunne hun se over ham heller. Det eneste hun registrerte av personen som tydeligvis hadde vært vitne til omfavnelsen deres, var et flyktig glimt av noe rødt.

– Tiden er ute, presset hun frem. – Jeg må fortsette å jobbe.

Det tok et minutt før de greide å slippe taket i hverandre, og enda et minutt før hun var i stand til å gå bortover gulvet i hallen. Heldigvis hadde hun ikke valgt høyhælte sko denne kvelden. I så fall ville hun ha stolpret og falt overende. Gabe måtte imidlertid ha registrert resultatet av påvirkningskraften sin, for latteren hans fulgte henne bortover korridoren.

– Hør her, Gabe. Jeg er nødt til å jobbe. Ikke følg etter meg, er du snill. Hun kastet et raskt blikk på walkie-talkie-enheten for å sjekke at hun ikke hadde kommet borti sendeknappen ved et uhell. Heldigvis var alt i orden.

– Ikke vær redd, jeg skal ikke gå i veien for deg, forsikret han. – Jeg har likevel en legitim grunn til å holde et øye med deg.

– Hvorfor det?

– Jeg må se hvordan du driver forretninger, i fall …

– I fall … hva?

– I fall du ombestemmer deg og vil ha hjelp av meg likevel.

Hun bråstoppet og vendte seg mot ham. – Det kan du bare glemme. Jeg er ikke villig til å betale den skyhøye prisen din.

Han trengte ikke annet enn å løfte det ene øyebrynet for å minne henne på hva som hadde skjedd mellom dem for bare et øyeblikk siden, og dermed få utsagnet hennes til å lyde en smule vinglete.

– Tiden vil vise hva som skjer, slo han fast.

Hun viftet ham av med en utålmodig håndbevegelse, og kastet et blikk rundt seg for å orientere seg. Hva var det hun hadde tenkt å gjøre før han dukket opp og forstyrret henne? Med et irritert sukk snudde hun og gikk tilbake sammen vei som hun var kommet. Etter å ha kastet et overfladisk blikk på sjekklisten, gikk hun ut døren som vendte mot hagen. Hun fikk ta en inspeksjonsrunde innom alle stasjonene før hun sjekket med catering-folkene. I det samme husket hun hva hun var i ferd med å gjøre. Hun hadde tenkt å ta en prat med dem angående kaken.

Catherine kastet et raskt blikk på Gabe. Hvis hun snudde og gikk tilbake enda en gang, ville han skjønne at han hadde fått henne ut av likevekt. Det var ingen vits i å gi ham den tilfredsstillelsen. I stedet fortsatte hun å gå rett frem. Hun fikk heller ta en sving og komme seg tilbake så snart det ikke virket påtagelig. Hun krysset den store, velstelte plenen som strakte seg ned mot Lake Washington. I overgangen mellom gressplen og hvit, importert sand, stanset hun et øyeblikk og speidet utover det mørke vannet.

– Du har gjort en fantastisk jobb, Catherine, sa Gabe stille. – Gondolene setter en ekstra spiss på arrangementet. Jeg er sikker på at Alessandro blir minnet om hjemstedet sitt i Italia.

Catherine smilte ved synet av de særegne båtene og gondolførerne som bemannet dem. De var alle iført den tradisjonelle bekledningen, bestående av svarte bukser, svart- og hvitstripede skjorter, samt stråhatter. Noen av dem sang til og med der de manøvrerte båtene rundt på den avtalte seksjonen av elven med en imponerende dyktighet. Det lot til at gjestene koste seg der de ble rodd rundt i de idylliske omgivelsene omgitt av fargerike lanterner som skapte den reneste eventyrstemning.

– Det var noe Natalie sa som ga meg ideen, forklarte Catherine. – Til å begynne med var jeg litt bekymret over båttrafikken på elven, men det viste seg at vi fikk tillatelse til å reservere en liten seksjon av elven for noen timers bruk i kveld. Jeg har leid inn sikkerhetsfolk i egne båter som dirigerer den vanlige trafikken forbi dette området.

– Det var smart, nikket Gabe.

Fornøyd med at gjestene tydeligvis satte pris på en liten smak av Venezia, vendte Catherine oppmerksomheten mot anretningen som var satt opp i hagen. Catering-firmaet hun hadde valgt spesialiserte seg innen det italienske kjøkken, og hadde overgått seg selv denne kvelden. Grasiøse telt av silke og tyll omga de vakkert pyntede buffébordene. Utenfor teltet sto spisebordene, med kritthvite linduker, sølvbestikk, og krystallglass. Catherine lot blikket gli over oppdekningen en siste gang, og skulle til å vende tilbake til kjøkkenet da hun fikk øye på Roxanne. Kvinnen sto og snakket med Natalie mens øynene sveipet over forsamlingen. Det var tydelig at hun så etter noen, og Catherine trengte ikke engang gjette på at det dreide seg om mannen som sto ved siden av henne.

– Jeg var ikke klar over at du hadde tatt med assistenten din, sa hun tonløst.

Han fulgte blikket hennes og trakk på skuldrene. – Det gjorde jeg heller ikke. Jeg går ut fra at hun kjenner datteren til Natalie.

Som om hun merket at de snakket om henne, peilet Roxanne dem inn. Leppene hennes trakk seg opp i et snerrende smil, som Catherine kjente igjen fra tidligere. Hun grøsset. Dette smilet var en advarsel om at de hadde problemer i vente. Roxanne avsluttet samtalen med vertinnen og krysset plenen med det spesielle ganglaget man ser hos modeller på catwalken. Hun var slående vakker, måtte Catherine motvillig innrømme, kledd i en ettersittende, signalrød kjole med dyp utringning, som så vidt dekket stussen. Hun sendte Catherine et utfordrende blikk før hun klenget seg inntil Gabe.

– Siden vi ikke er på jobb … Hun fuktet leppene før hun plantet et dvelende kyss på munnen hans. Deretter lente hun seg bakover og lo opp mot ham. – Nå skjønner du vel hva du har gått glipp av?

Gabe betraktet assistenten sin med et muntert glimt i øyet. – Så synd at jeg har som regel å aldri blande forretninger og fornøyelser, utbrøt han lett. – Ellers ville du vært i trøbbel nå.

– Noen regler er til for å brytes. De mørke øynene hennes funklet. – Dessuten elsker jeg trøbbel, i fall du ikke visste det.

– Jeg skjønner. Han smilte til henne. – Dessverre er reglene mine skrevet i betong, Jeg bryter dem aldri, uansett hvor fristende det måtte være.

Det var en vennlig, men bestemt avvisning, og det er mulig Roxanne hadde taklet det bedre om de hadde vært alene. Med Catherine til stede ble imidlertid ydmykelsen ekstra stor.

Catherine bestemte seg for å gjøre en taktfull tilbaketrekning, og satte opp sitt mest profesjonelle smil. – Unnskyld meg, utbrøt hun. – Jeg må fortsette å jobbe. Dere får hygge dere på festen. Si endelig fra hvis det er noe jeg kan gjøre for dere.

Med de ordene trakk hun seg hastig tilbake i retning kjøkkenet. Pokker heller. Roxanne var utvilsomt forbannet over at hun hadde overhørt avvisningen fra Gabe. Nå fikk hun bare håpe at den raske retretten hadde dempet den andre kvinnens ønske om å stelle i stand bråk. Hun kunne ikke risikere at noe gikk galt denne kvelden. Hvis assistenten til Gabe fikk det for seg at hun skulle spille henne et puss, kunne det få store følger for Elegant Events. Hun hadde imidlertid ikke kommet mange skrittene før hun ble grepet i armen og svingt rundt.

– Du har ikke tenkt til å forlate festen riktig ennå, håper jeg, sa Roxanne med en undertone som fikk Catherine til å ane uråd. – Det er nå det begynner å bli interessant.

Øynene til Catherine smalnet. – Hva mener du? forlangte hun å få vite.

Roxanne smilte hemmelighetsfullt. – Du får vente og se … ah, presis på slaget.

Brølet fra flere motorer hørtes fra den andre siden av elven samtidig som to speedbåter braste inn i området som var reservert for gondolene.

